text: Fagforening efter Offshore-fyringer: En ulykkelig situation
  17 marts 2016 kl. 16.51
  Rederiet A2SEA i Fredericia fyrer 150 medarbejdere. Fagforeningen kalder det en ulykkelig situation. 
  A2SEA nedlægger en underafdeling af virksomheden, der lægger kabler mellem havvindmøller og fastlandet. Og det betyder, omkring 150 medarbejdere mister jobbet.
  Formanden for Søfartens Ledere, der er fagforeningen for nogle af de berørte medarbejdere, Henrik Hjerl Carstensen fortæller, at lukningen af kabelafdelingen CT Offshore er hård ved de berørte medarbejdere.
  - De er alle sammen dybt berørte over den her ulykkelige situation, de står i nu. Det må man sige, siger han.
  Han peger på, at en del af forklaringen skal findes i de dalende oliepriser.
  - Det er jo en ulykkelig situation, som blandt andet afspejler krisen i olieindustrien, mener Henrik Hjerl Carstensen.
  Problemet er dog ikke løst udelukkende ved at oliepriserne stiger, mener han.
  - Ikke på den korte bane, siger Henrik Hjerl Carstensen.
  